Diari Oficial de la Generalitat Valenciana


Sumari del DOGV 5765, del 19-05-2008 (2008/5807)

RESOLUCIÓ de 8 d'abril de 2008, de la Direcció General de Treball, Cooperativisme i Economia Social, per la qual es disposa el registre i la publicació del Conveni Col·lectiu de l'empresa Aseguramiento Técnico de Calidad, SL (ATECSL), per als centres de treball de Gandia, Alzira i Alcoi (cod. 8000412).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5765

Data del DOGV
:   19-05-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/5807


Data del document
:   08-04-2008

Organisme emissor
:   Conselleria d'Economia, Hisenda i Ocupació

Tipus de document
:   Resolució

Correcció d'errades

 Descriptors 

:   * Alcoi
    * Gandia
    * Alzira
    * empresa privada
    * conveni col·lectiu

RESOLUCIÓ de 8 d'abril de 2008, de la Direcció General de Treball, Cooperativisme i Economia Social, per la qual es disposa el registre i la publicació del Conveni Col·lectiu de l'empresa Aseguramiento Técnico de Calidad, SL (ATECSL), per als centres de treball de Gandia, Alzira i Alcoi (cod. 8000412). [2008/5807]  
Vist el text del Conveni Col·lectiu de l'empresa Aseguramiento Técnico de Calidad SL (ATECSL), per als centres de treball de Gandia, Alzira i Alcoi, subscrit per la Comissió Negociadora el dia 12 de febrer de 2008, que està integrada per representants de l'empresa i per part dels treballadors per membres de la representació unitària, i de conformitat amb el que disposa l'article 90, apartats 2 i 3 del Reial Decret Legislatiu 1/1995, de 24 de març, Text Refós de la Llei de l'Estatut dels Treballadors, i els articles 2, 3 i 6 del Reial Decret 1040/1981, de 22 de maig, sobre Registre i Dipòsit de Convenis Col·lectius de Treball, esta Direcció General de Treball, Cooperativisme i Economia Social, conforme a les competències que té transferides segons Reial Decret 4105/82, de 29 de desembre, acorda  
Primer  
Ordenar la inscripció en el Registre de Convenis Col·lectius de Treball d'esta direcció general, amb notificació a la Comissió Negociadora, i el dipòsit del text original del conveni.  
Segon  
Disposar la publicació en el Diari Oficial de la Comunitat Valenciana.  
València, 8 d'abril de 2008.- El director general de Treball, Cooperativisme i Economia Social: Román Ceballos Sancho.  
CAPÍTOL I  
Àmbits  
Article 1. Àmbit funcional, personal i territorial  
El present conveni s'aplicarà a tot el personal que preste els seus servicis laborals en l'empresa ATECSL en els seus centres de treball de Gandia, Alzira i Alcoi, sense perjuí, respecte del personal procedent de SEPIVA, de les condicions pactades en l'acord de la mateixa data d'este conveni i annexat a este. Estes condicions tindran la consideració de garantia ad personam dels treballadors detallats en l'acord al·ludit i mantindrà la seua vigència fins i tot a l'extinció d'este conveni.  
Article 2. Àmbit temporal  
Este conveni tindrà vigència des de la data 1 de gener de 2008 fins al dia 31 de desembre de 2011.  
Article 3. Denúncia del conveni  
Este conveni haurà de ser denunciat per qualsevol de les parts amb una antelació mínima al seu venciment de 2 mesos, de manera que, en cas contrari, es prorrogarà la seua vigència per períodes anuals successius. Una vegada denunciat i mentre no s'arribe a acord que el substituïsca, continuarà en vigor el seu text íntegrament.  
CAPÍTOL II  
Comissió paritària  
Article 4. Formalització  
En el termini de 15 dies després de la publicació del present conveni en el diari oficial corresponent, es constituirà una comissió paritària, composta per tres membres de cada una de les parts subscriptores del present conveni, assistides si és el cas de l'assessorament que estimen convenient.  
Article 5. Funcions  
1. La Comissió Paritària tindrà les funcions següents:  
a) Assumirà les funcions d'interpretació, estudi i vigilància del que s'ha pactat, seguiment del desplegament de tots els temes que integren este instrument jurídic i els seus annexos, durant la totalitat de la seua vigència.  
b) Mitjançar amb caràcter previ a la interposició de qualsevol conflicte col·lectiu derivat de la interpretació o aplicació del que disposa el present conveni.  
c) Conéixer i informar sobre l'estructura de la plantilla, així com de les seues modificacions futures.  
d) Conéixer i informar en els casos de reclamacions en matèria de classificació i valoració que es presenten, no resoltes favorablement per als sol·licitants, assumint les funcions que en matèria de classificació professional se li assignen en este conveni.  
e) Control del compliment de criteris per a provisió de llocs en la contractació tant indefinida com temporal (Excepte la d'interinitat per a substituir treballadors amb reserva de lloc o substitució de treballadors en vacances) i promoció interna.  
f) Conéixer les condicions professionals d'aquells col·lectius o treballadors que per les seus especials i/o peculiars funcions, no previstes en este conveni, s'incloguen en el futur en l'àmbit d'aplicació del conveni.  
g) Negociació dels projectes de reorganització que impliquen modificació de les condicions de treball, així com de les tècniques que puguen incidir en els plans d'ocupació.  
h) Negociació del calendari laboral, vacances i festius.  
i) Fixació dels barems de trasllats i promocions internes.  
2. La Comissió Paritària es reunirà en tot cas a requeriment d'una de les parts i en el termini màxim de 10 dies, amb caràcter extraordinari, i semestralment sense necessitar cap requeriment, amb caràcter ordinari. Els temes plantejats hauran de ser resolts en el termini de 20 dies des de la seua presentació, i s'entendrà com a tal la del justificant de recepció que se li realitze.  
3. Per a quedar vàlidament constituïda la Comissió Paritària, serà necessària la presència com a mínim del 66% dels membres de cada una de les parts, i s'hauran d'adoptar els acords per unanimitat dels assistents. Estos acords seran vinculants tant per a l'empresa com per als seus treballadors.  
4. S'adjunta com annex 3, el Reglament de Procediment i Funcionament de la Comissió Paritària (CIVE).   
CAPÍTOL III  
Contractació  
Article 6. Ingrés al treball  
La selecció i contractació del personal es realitzarà davall els principis d'igualtat, mèrit, capacitat i publicitat, i s'ajustaran en tot cas a la normativa laboral vigent. Amb este fi l'empresa detallarà dins del primer mes de cada any el pla d'ofertes d'ocupació per a cada exercici i el traslladarà a la Comissió Paritària. El dit pla contindrà les modalitats de contractació i el procediment de selecció.  
En el procediment esmentat es determinarà el sistema de selecció, la publicitat de les convocatòries, la participació de la borsa de treball, les possibles substitucions, les promocions internes si és el cas, la classificació dels contractes de treball, els períodes de prova, el període de temps i la retribució.  
En l'annex 2 del present conveni es definixen els criteris a seguir per a la provisió de llocs de treball de nova creació i vacants.  
Article 7. Classificació professional  
La classificació professional tindrà com a objecte la determinació i definició dels diferents grups i categories professionals, d'acord amb les seues titulacions i perfils d'ingrés i funcions a realitzar i serà el sistema de determinació de l'enquadrament professional del treballador contractat i, conseqüentment, del seu nivell retributiu.  
Article 8. Modalitats  
La contractació en l'empresa es durà a terme per mitjà de qualsevol de les fórmules previstes legalment o reglamentàriament vigents en cada moment.  
La contractació temporal es realitzarà en tot moment atenent-se a les disposicions generals vigents sobre col·locació i ocupació de treballadors.   
L'avaluació de personal per a l'exercici de llocs de caràcter temporal es durà a terme des d'un plantejament objectiu, que verificarà l'adequació dels candidats a cobrir, per mitjà de les proves i formació que la Direcció estime convenients per a cada lloc de treball, informarà en tot moment a la Representació dels Treballadors i requerirà la titulació que indica l'annex 2.  
Article 9. Contractació temporal  
No obstant el disposat en l'article anterior, les parts subscriptores del present conveni, entenen adequada a la realitat del servici a prestar als usuaris de les ITV, la contractació per temps indefinit, i limitaran la contractació temporal a les circumstàncies concurrents en cada cas que així ho aconsellen i hi haja necessitats conjunturals.  
L'estructura organitzativa de l'empresa respondrà a les necessitats que, en cada moment, s'imposen a causa de les especials característiques del treball que realitza com a empresa de servicis.   
En este sentit caldrà ajustar-se, de manera flexible i temporal, al reforç dels recursos en circumstàncies especials, que suposen unes necessitats de personal amb caràcter temporal.   
La contractació a través d'ETT no superarà un període de temps igual a 15 dies en cap cas.  
El personal contractat en pràctiques, percebrà el 80% del salari corresponent a la categoria professional cap a la qual vagen dirigides les pràctiques. La duració d'este tipus de contractes està entre un mínim de 6 mesos i un màxim de 2 anys, amb la possibilitat de realitzar dos pròrrogues dins d'eixe període no inferior cada una a 6 mesos sense passar els límits. Qualsevol dels llocs de treball que existixen en l'empresa o puguen existir en un futur podran ser coberts per este tipus de contracte si els candidats reunixen els requisits per a subscriure'l.  
Conseqüentment, a les contractacions o transformacions de contractes temporals en contractes per temps indefinit realitzades des de l'entrada en vigor del present conveni, se'ls aplicarà íntegrament el que preveu la Llei 63/1997, de 26 de desembre (BOE 30-12-97), de Mesures Urgents per a la Millora del Mercat de Treball i el Foment de la Contractació Indefinida, així com les normes que sobre la matèria estiguen vigents en el seu moment.  
Al personal contractat per substitucions per mitjà de contractació temporal se li podrà aplicar horari en torn partit (2 fraccions, matí i vesprada).   
Als efectes previstos en l'article 15 de l'ET es consideraran treballs o tasques amb substantivitat pròpia dins de l'activitat normal de l'empresa i acumulació de tasques dins de l'activitat normal de l'empresa, susceptibles de cobrir amb contractes d'obra o servici determinat o eventuals per circumstàncies de la producció, tots aquells que suposen un increment del volum habitual de l'activitat de caràcter limitat en el temps i de difícil precisió quant a la seua duració, i podran tindre una duració màxima de 12 mesos en un període de 18 mesos.  
Els contractes d'interinitat es podran subscriure amb treballadors amb dret a reserva de lloc de treball entenent-se a estos efectes, que els treballadors que estiguen en període de vacances són treballadors amb dret a reserva de lloc de treball a tots els efectes.  
La conversió d'un contracte temporal en indefinit, implicarà en tot cas, la superació del corresponent procés selectiu en els termes previstos en l'article 6 del present conveni.  
Article 10. Període de prova  
Les contractacions realitzades en l'àmbit del present conveni tindran un període de prova igual al previst en l'article 14 de l'ET en funció del nivell professional del treballador contractat.  
La suspensió del contracte per qualsevol causa legal o convencional, no interromprà el còmput del període de prova.  
Durant este període, els treballadors tindran els mateixos drets que la resta del personal existent en l'empresa.  
CAPÍTOL IV  
Jornada laboral  
Article 11. Duració  
La jornada de treball per al personal tindrà les especialitats següents:  
- Una duració de 37,5 hores setmanals efectives de treball computades en termes anuals.  
- Un descans diari de 20 minuts, per a prendre l'entrepà computable com a temps efectiu de treball  
- Quan per necessitats del servici hagen d'assistir al treball els dies 24 i 31 de desembre es compensarà amb una reducció de la jornada anual de 15 hores o amb el pagament d'hores extraordinàries. La seua realització serà de caràcter voluntari i es treballarà en torn de matí. Els treballadors interessats hauran de comunicar-ho al responsable de la seua planta abans del dia 1 de desembre. Una vegada finalitzat este període s'entregarà còpia a la Direcció, als delegats de personal de cada planta i a la Comissió Paritària.  
- Setmana de festes de cada localitat: reducció de la jornada laboral de 2 hores i mitja diàries, que representen 10 hores, excepte si es treballa el dissabte d'esta setmana, i en este cas seran un total de 12.5 hores de reducció. Podrà negociar-se anualment per a cada centre de treball la possibilitat de gaudir la reducció horària durant la setmana o bé no realitzar la reducció i disposar d'este crèdit horari, fraccionat o no, segons acord amb responsable tècnic, i segons necessitats amb les normes de canvi de dissabtes.  
- Mesos de juliol i agost: reducció de la jornada laboral de mitja hora diària.  
- Hores extraordinàries: el càlcul de l'hora extraordinària vindrà determinada pel quocient que resulte de la suma de la totalitat de les retribucions salarials anuals de cada treballador, dividida pel còmput anual d'hores de l'empresa en este any. Si es tracta d'hores extres en període diürn (excepte diumenges) s'incrementarà en un 75%, i si es tracta d'hores nocturnes (entre les 22.00 i la 8.00) o realitzades en diumenge o festiu, s'incrementarà en un 100%. Trimestralment s'obrirà la inscripció voluntària de treballadors disposats a realitzar hores extres. Tant la inscripció com l'efectiva realització de les hores extraordinàries són voluntàries per part dels treballadors. La seua compensació es realitzarà per mitjà de temps lliure o remunerades, a elecció del treballador, comunicant-ho a l'empresa abans de la seua realització. En l'ordre establit en la llista se seguirà el criteri d'antiguitat, de la dita llista s'entregarà còpia als delegats de personal i a la Comissió Paritària.  
Article 12. Calendari anual  
La jornada anual es realitzarà d'acord amb el calendari que cada any s'establisca per l'empresa i la representació legal dels treballadors, després de la negociació corresponent. Este calendari determinarà el nombre d'hores a treballar a l'any, els dies laborables i festius i les hores a realitzar en cada període.  
En el mes de desembre de l'any anterior es negociarà el calendari anual per planta per la Comissió Paritària.  
Article 13. Descans setmanal  
El personal afectat pel present conveni, tindrà un descans setmanal de 2 dies.  
Consegüentment, la jornada setmanal es distribuirà amb caràcter general de dilluns a divendres, i es lliuraran els dissabtes i diumenges de cada setmana, excepte 10 dissabtes a l'any per cada treballador que haurà de prestar servici en torn de matí. En este cas, el treball dels dissabtes es compensarà amb descans substitutori a realitzar com a màxim dins del mes següent a la finalització de cada trimestre natural i amb una duració igual a una jornada diària completa, per a la qual cosa el treballador afectat haurà de concretar la data per la qual opta, de manera que, en tot cas, no coincidisca més d'un treballador de la mateixa categoria professional per planta i torn en l'exercici de la compensació del descans substitutori.  
En cas de treballar-se de forma individual per treballador mes de 10 dissabtes a l'any, es compensarà, a opció del treballador, per mitjà d'un complement salarial de 100 euros bruts per dissabte treballat, o a canvi d'un dia lliure, seguint el mateix criteri que en els 10 dissabtes obligats del treballador, no obstant això, la realització de més de 10 dissabtes a l'any serà amb caràcter voluntari.  
L'empresa facilitarà llistat del total de dissabtes treballats per planta i treballador, incloent-hi dissabtes treballats fora de la seua planta. I la seua compensació tant econòmica com en descans equivalent. Esta llista serà facilitada mensualment als delegats de personal i a la Comissió Paritària. Quant als dissabtes obligatoris es comunicarà, per part de l'empresa al treballador afectat, com a mínim amb un mes d'antelació i la realització del qual serà de forma rotativa entre els treballadors de la mateixa categoria. Es podrà realitzar canvis entre els treballadors.   
Article 14. Horaris de treball  
Els horaris de treball són els següents:  
- Oficines: de dilluns a divendres de 7.00 a 14.30 hores o de 14.30 a 22.00 hores.  
- Línies: de dilluns a divendres de 7.00 a 14.30 o de 14.30 a 22.00 hores.   
- Caixers: de dilluns a divendres de 7.00 a 14.30 hores o de 14.30 a 22.00 hores.  
La jornada de treball dels dissabtes serà de 6 hores, de 8 a 14 hores. En cap cas es treballara els dissabtes les setmanes en què el divendres siga festiu, així com els dissabtes del mes d'agost.  
Article 15. Vacances anuals  
Les vacances anuals tindran una duració de 30 dies naturals, a gaudir segons el calendari anual que s'establisca. Al seu torn s'observaran les consideracions següents:  
- El seu gaudi durant els mesos de juliol, agost o setembre.  
- Una duració igual al mes natural en què es gaudisca o 30 dies naturals si es prenen en un període comprés entre 2 mesos.  
- A 40 dies de vacances quan es gaudisca fora del període ordinari o li siguen fraccionades per imposició de l'empresa.  
- Al retard de les seues vacances si no poden iniciar-les com a conseqüència d'un procés d'IT.  
- A la interrupció del període de vacances quan hi haja hospitalització justificada, per a reprendre-les posteriorment.  
- A l'acomodació del gaudi de les vacances en cas de separació legal, divorci o viudetat, amb justificació prèvia d'estes circumstàncies i a petició de l'interessat.  
- A la no reducció de les vacances per l'existència durant l'any natural de processos d'IT.  
- A fraccionar les seues vacances per períodes mínims de 7 dies.  
Article 16. Permisos i llicències  
Els permisos i llicències s'ajustaran a la relació següent:  
- 15 dies per matrimoni distribuït a petició de l'interessat.  
- 3 dies per naixement o adopció de fills i 5 dies si ocorreguera fora de la localitat de residència del treballador i haguera d'efectuar viatge per eixe motiu.  
- 3 dies per malaltia greu o defunció de parents fins a 2n grau de consanguinitat o afinitat i 5 dies quan efectue viatge per eixe motiu. En els casos que per malaltia greu es produïsquen hospitalitzacions de llarga estada dels familiars, estos dies de permís podran utilitzar-se seguits o alterns, i s'informarà d'això amb 24 hores d'antelació a l'empresa.  
- 1 dia per a concórrer a exàmens finals, alliberadors i la resta de proves definitives d'aptitud i avaluació en centres oficials de formació, amb la justificació corresponent.  
- 2 dies per trasllat del seu domicili habitual amb la justificació corresponent.  
- Pel temps indispensable per al compliment d'un deure inexcusable de caràcter públic o personal, quan per això no reba el treballador retribució o cap indemnització, i sense que puga superar-se per este concepte la 5ª part de les hores laborals en còmput trimestral.  
· S'entén per deure públic o personal:  
· L'assistència a tribunals amb citació prèvia.  
· L'assistència a plens per als regidors.  
· El compliment dels deures ciutadans derivats d'una consulta electoral.  
· Tràmits necessaris davant d'organismes oficials quan coincidisquen amb l'horari de treball.  
- 4 dies a l'any per assumptes particulars, no inclosos en els punts anteriors. Estos dies no podran acumular-se a les vacances anuals ni coincidir amb el gaudi d'este dret per un altre treballador de la mateixa categoria professional del seu mateix centre i torn de treball. Este dret no podrà exercir-se de manera que coincidisca més d'un empleat de la mateixa categoria professional en la dita situació per centre i torn de treball.  
- Els que per raons de guarda legal hagen d'atendre algun menor de 6 anys o algun disminuït físic o psíquic, tindran dret a una reducció de la jornada de treball, amb disminució proporcional del salari, entre 1/3 (mínim) i œ (màxim) de la dita jornada.  
- Podran concedir-se llicències sense retribució per un període màxim de 6 mesos cada 6 anys.  
- Per absències del treball a fi d'acudir a consulta mèdica per al treballador, o per als seus fills menors de 16 anys si ambdós cònjuges treballen i els coincidix a ambdós la jornada de treball amb l'horari de consulta mèdica, pel temps imprescindible per a això.  
- Les treballadores per lactància d'un fill menor de 9 mesos tindran dret a una hora d'absència del treball que podran dividir en dues fraccions, així com, a la seua voluntat, substituir este dret per una reducció de la jornada en mitja hora diària per a la mateixa finalitat. Si el pare i la mare treballen, podran gaudir d'este permís indistintament qualsevol d'ells.  
- Les treballadores podran absentar-se del treball per a la realització d'exàmens prenatals i tècniques de preparació al part quan estes coincidisquen amb la seua jornada de treball.  
La contestació de la sol·licitud per part de l'empresa de tots els permisos es realitzarà com a màxim 48 hores després de la seua presentació, excepte els sol·licitats amb més de 30 dies d'antelació la resposta dels quals serà amb 28 dies d'antelació al gaudi del permís.  
Criteris a seguir:  
a) Publicitat. Una vegada presentada la sol'licitud al responsable de planta o per mitjans informàtics, este publicarà una còpia en el tauler d'anuncis.  
b) Discrepància. En cas de diverses sol'licituds per a la mateixa data, no tindrà prioritat la data de petició del permís.  
c) Desacord. En este cas es resoldrà entre el responsable de la planta, el delegat de personal i els afectats.  
Article 17. Excedències  
La duració de les excedències de caràcter voluntari, no podrà ser inferior a 1 any ni superior a 5 anys, i el dret d'esta situació només podrà ser exercit una altra vegada pel mateix treballador si han transcorregut 2 anys des del final de l'anterior excedència.  
La duració de l'excedència forçosa estarà en funció de la causa que l'origine. Es consideraran excedències forçoses la designació o elecció per a un càrrec públic que impossibilite l'assistència al treball, així com l'exercici de funcions sindicals d'àmbit provincial o superior. Al seu torn, les treballadores tindran dret a un període d'excedència no superior a 3 anys per a atendre cada fill, tant ho siga per naturalesa com per adopció, des de la data de naixement o adopció, segons el cas.  
CAPÍTOL V  
Mobilitat geogràfica  
Article 18. Desplaçaments  
Els canvis provisionals de centre de treball es duran a terme per acord entre l'empresa i la representació legal dels treballadors, d'acord amb les normes següents:  
a) Pel temps imprescindible, no superior a 3 mesos, excepte adscripció voluntària i per espai màxim de 6 mesos.  
b) Una vegada conclòs el període màxim, no podrà tornar a ser desplaçat fins que no s'haja efectuat una rotació completa del personal del mateix nivell, grup o categoria.  
Trimestralment s'exposarà en els taulers d'anuncis de tots els centres de l'empresa, una llista d'inscripció de voluntaris per a desplaçaments temporals a altres centres de treball, i este desplaçament s'efectuarà per un termini no superior a sis mesos. En l'ordre establit en la llista se seguirà el criteri d'antiguitat. Una vegada finalitzat el desplaçament d'un treballador, per al següent desplaçament se seguirà l'ordre de la llista, de la dita llista s'entregara còpia als delegats de personal i a la Comissió Paritària.  
Article 19. Trasllats  
Els canvis definitius es portaran a efecte per mitjà de la convocatòria consegüent entre tot el personal de l'empresa pertanyent al mateix nivell, grup o categoria. S'entendrà que hi ha la necessitat de cobrir el lloc de treball amb caràcter definitiu i conseqüentment procedirà el trasllat quan se supere un any des del primer desplaçament.  
El trasllat voluntari haurà d'observar les condicions personals següents per a la seua determinació i els criteris del punt B) de l'annex 2:  
- Idoneïtat de l'empleat per a ocupar el lloc vacant en funció del barem,  
- Barem,  
- Antiguitat.  
En tot cas, l'empleat traslladat s'incorporarà a l'horari i als torns de treball existents en el centre receptor.  
Si no és el cas, es produirà el trasllat forçós tenint en compte les condicions següents:  
- Menor antiguitat.  
- Càrregues familiars.  
- Lloc de residència en relació amb la proximitat del destí.  
No obstant el desplegament d'este article es realitzarà d'acord amb el que preveu l'article 5 i annex 2 d'este conveni.  
Article 20. Barem d'aplicació per a trasllats voluntaris i promocions internes  
El barem d'aplicació serà el següent:  
1) Antiguitat: es valorarà a raó de 0,5 punts per any complet de servicis en l'empresa.  
2) Experiència: es valorarà amb un punt per cada any complet de servicis en la categoria que tinga el treballador en el moment del trasllat o promoció interna. A este efecte, les fraccions mínimes a considerar seran de tres mesos equivalents a 0,25 punts, despreciant-se els períodes inferiors.  
3) Titulacions acadèmiques: cada titulació superior a la requerida per a l'accés a la categoria professional que s'opte es valorarà fins a un màxim de dos, sempre que estiga relacionada amb el lloc a exercir. Estar en possessió del títol de diplomat es valorarà amb un punt i la titulació de llicenciat amb dos punts.  
4) Coneixements de valencià: es valorarà amb un màxim d'un punt (oral 0,25, elemental 0,50, mitjà 0,75, superior 1).  
Bases per a les promocions internes.  
Es realitzarà d'acord amb el que preveu l'annex 2.  
Article 21. Compensacions  
El treballador que es desplace, meritarà a favor seu els imports següents en concepte de dietes:  
Dieta completa: 41.712 euros + factura de l'hotel.  
Mitja dieta: 20.856 euros  
Quilometratge: 0.255 euros/km. + despeses d'autopista, si és el cas.  
Desplaçament fora de la CCAAVV: la despesa que es realitze per mitjà de la justificació adequada.  
CAPÍTOL VI  
Del dret de representació col·lectiva  
Article 22. Drets sindicals  
Els drets, les competències, la composició i la resta d'aspectes relacionats amb la representació col·lectiva dels treballadors, seran els previstos en l'Estatut dels Treballadors i en la Llei Orgànica de Llibertat Sindical, si és el cas, en les mateixes circumstàncies i condicions previstes en les normes esmentades.  
No obstant això, específicament es reconeixen els drets següents:  
- Dret a celebrar assemblees dins de la jornada de treball i amb preavís de 48 hores, a instàncies del Comité d'Empresa, delegats de personal, 33% del personal del centre, centrals sindicals per mitjà de les seues seccions implantades en l'empresa. Este dret no podrà ser superior a 15 hores anuals per a cada un dels centres.  
- Nomenament d'un delegat sindical, quan el nre. de vots per a Comité d'Empresa o delegats de personal arribe al 35%, per a centres de fins a 250 treballadors.  
- Crèdit horari de 40 hores mensuals per als membres del Comité d'Empresa o delegats de personal per a realitzar gestions sindicals. Els delegats sindicals indicats anteriorment, tindran el mateix crèdit horari.  
- Les garanties establides per als delegats de personal i delegats sindicals quant a l'estabilitat en l'ocupació l'any següent a la finalització del seu mandat de representació s'eleva a un període de temps igual a tres anys.  
- Els membres que exercisquen els càrrecs de: delegat de personal o membre de comité d'empresa i delegat sindical, acumularen les hores sindicals dels dits càrrecs en el mateix membre que els exercix.  
- Els membres que exercisquen el càrrec de delegat de prevenció pertanyent al Comité de Seguretat i Salut, disposaran per este càrrec, d'un crèdit horari addicional de 30 hores.  
- Es constituirà una borsa d'hores (crèdit horari) per part de cada secció sindical en l'àmbit del conveni, que podrà servir amb cessió prèvia dels seus titulars i comunicació a l'empresa, per a cedir-se hores entre els delegats.  
CAPÍTOL VII  
Règim disciplinari  
Article 23. Règim de faltes i sancions  
Els treballadors podran ser sancionats per la Direcció de les empreses d'acord amb la graduació de faltes i sancions que s'establixen en els articles següents.  
Article 24. Graduació de les faltes  
Les faltes disciplinàries dels treballadors, comeses amb ocasió o com a conseqüència del seu treball, podran ser lleus, greus i molt greus.  
Article 25. Faltes lleus, greus i molt greus  
A) Seran faltes lleus les següents:  
a.1) La incorrecció amb el públic i amb els companys o subordinats.  
a.2) El retard, la negligència o el descuit en el compliment de les seues tasques.  
a.3) La no comunicació amb la deguda antelació de la falta d'assistència per causa justificada, llevat que es prove la impossibilitat de fer-ho.  
a.4) La falta d'assistència al treball sense causa justificada un o dos dies al mes.  
a.5) Les faltes repetides de puntualitat sense causa justificada de 3 a 5 dies al mes.  
a.6) El descuit en la conservació dels locals, materials i documents dels Servicis.  
a.7) En general, l'incompliment dels deures per negligència o descuit excusable.  
a.8) L'incompliment de les obligacions previstes en l'article 29 de la llei 31/1995 de 8 de novembre de Prevenció de Riscos Laborals sempre que no tinga transcendència greu per a la integritat física o salut dels treballadors.  
B) Seran faltes greus:  
b.1) La falta de disciplina en el treball o del respecte a causa dels seus superiors, companys o inferiors.  
b.2) L'incompliment de les ordres i instruccions dels superiors i de les obligacions concretes del lloc de treball o, les negligències de les quals es deriven o puguen derivar-se perjuís greus per al servici.  
b.3) La desconsideració amb el públic en l'exercici del treball.  
b.4) L'incompliment o abandó de les normes i mesures de seguretat i higiene del treball establides.  
b.5) La falta d'assistència al treball sense causa justificada, durant tres dies al mes.  
b.6) Les faltes repetides de puntualitat sense causa justificada, durant més de cinc dies al mes i menys de deu.  
b.7) L'abandó del treball sense causa justificada, en dues jornades laborals al mes.  
b.8) La simulació de malaltia o accident, per temps inferior a tres dies.  
b.9) La simulació o encobriment de faltes d'altres treballadors en relació amb els seus deures de puntualitat, assistència i permanència en el treball.  
b.10) La disminució continuada i voluntària en el rendiment del treball normal o pactat.  
b.11) La negligència que puga causar greus danys en la conservació dels locals, material o documents dels servicis.  
b.12) La utilització o difusió indegudes de dades o assumptes de què es tinga coneixement per raó de treball en l'organisme.  
b.13) La reincidència en la comissió de tres o més faltes lleus, encara que siguen de distinta naturalesa, dins d'un mateix trimestre, quan hi haja sancions per estes.  
b.14) L'incompliment de les obligacions previstes en l'article 29 de la llei 31/1995 de 8 de novembre de Prevenció de Riscos Laborals, quan este incompliment origine risc de danys greus per a la seguretat i salut dels treballadors.  
C) Seran faltes molt greus:  
c.1) L'incompliment del deure de fidelitat a la Constitució i a l'Estatut d'Autonomia valencià en l'exercici de la funció encomanada.  
c.2) La publicació o utilització indeguda de secrets oficials així declarats per llei o classificats com a tals.  
c.3) Tota actuació que supose discriminació per raó de raça, sexe, religió, llengua, opinió, lloc de naixement o qualsevol altra condició o circumstància personal o social.  
c.4) L'assetjament sexual comés per una persona d'igual, inferior o superior categoria a la persona assetjada, màximament quan vaja acompanyat d'abús d'autoritat, o és realitzat per una persona de superior categoria.  
c.5) El frau, la deslleialtat i l'abús de confiança en les gestions encomanades, així com qualsevol conducta constitutiva de delicte dolós.  
c.6) La manifesta desobediència.  
c.7) El falsejament voluntari de dades i informacions del servici.  
c.8) La falta d'assistència al treball no justificat durant més de tres dies al mes.  
c.9) Les faltes reiterades de puntualitat no justificades, durant deu dies o més dies al mes, o durant més de vint dies al trimestre.  
c.10) L'exercici d'activitats públiques o privades incompatibles amb l'exercici de l'ocupació pública.  
c.11) La reincidència de tres o més faltes greus, encara que siguen de distinta naturalesa, dins d'un període de quatre mesos.  
c.12) L'incompliment de les obligacions previstes en l'article 29 de la llei 31/1995 de 8 de novembre, de Prevenció de Riscos Laborals, sempre que se'n derive un risc greu i imminent per a la seguretat i salut dels treballadors.  
Article 26.Règim de sancions  
Les sancions que podran imposar-se en funció de la qualificació de les faltes, i que en qualsevol cas es comunicaran per escrit seran les següents:  
a) Per faltes lleus:  
- Amonestacions per escrit.  
- Suspensió d'ocupació i sou fins a dos dies.  
Les sancions per faltes lleus requeriran comunicació als representants dels treballadors.  
b) Per faltes greus:  
- Suspensió d'ocupació i sou de tres dies a un mes.  
- Suspensió del dret a concórrer a proves selectives o concursos d'ascens per un període d'un any.  
c) Per faltes molt greus:  
- Suspensió d'ocupació i sou d'un a tres mesos.  
- Suspensió del dret a concórrer a proves selectives o concursos d'ascens per un període de dos a tres anys.  
- Trasllat forçós sense dret a indemnització.  
- Acomiadament.  
Les sancions per faltes greus i molt greus, requeriran la tramitació prèvia d'expedient disciplinari, la iniciació del qual es comunicarà als representants dels treballadors i a l'interessat, donant-se audiència a este i sent escoltat aquells en este.  
Les faltes lleus prescriuran als deu dies, les faltes greus als vint dies, i les molt greus als seixanta dies, a partir de la data en què l'empresa va tindre coneixement de la seua comissió, i en tot cas als sis mesos d'haver-se comés. Estos terminis quedaran interromputs per qualsevol acte propi de l'expedient instruït, si és el cas, sempre que la seua duració, en el seu conjunt, no supere el termini de sis mesos sense haver culpa del treballador expedientat.  
Els caps o superiors que toleren o encobrisquen les faltes dels seus subordinats incorreran en responsabilitat i patiran la correcció o sanció que pertoque, tenint en compte de la qual s'impose autor i de la intencionalitat, pertorbació per al servici, atemptat a la dignitat de l'empresa i reiteració o reincidència de la dita tolerància o encobriment.  
Tot treballador podrà donar compte per escrit, per si, o a través dels seus representants dels actes que suposen faltes de respecte a la seua intimitat o a la consideració deguda a la seua dignitat humana o laboral. L'empresa a través de l'òrgan directiu a què estiga adscrit l'interessat, obrirà l'oportuna informació i instruirà, si és el cas, l'expedient disciplinari que pertoque en el qual intervindrà la representació dels treballadors.  
Les sancions imposades i la seua cancel·lació s'anotaran en l'expedient personal, i es notificaran als representants dels treballadors i a la Comissió Paritària.  
No podran imposar-se sancions que consistisquen en la reducció de les vacances o una altra minoració dels drets al descans del treballador.  
La cancel·lació de les sancions imposades per faltes lleus, greus i molt greus s'anotaran en l'expedient personal a l'any, tres anys, o cinc anys respectivament des de la data del seu compliment, prèvia petició de l'interessat.  
Se sancionarà l'obstaculització de l'exercici de les llibertats públiques i dels drets sindicals.  
Amb caràcter extraordinari, i escoltats els representants sindicals corresponents, es podrà acordar la suspensió cautelar del contracte de treball amb motiu d'un expedient disciplinari per falta molt greu.  
Article 27. Garanties especials  
Per al personal procedent de SEPIVA, en el supòsit d'acomiadament per motius disciplinaris que siga declarat improcedent, l'empresa s'obliga a no exercir l'opció entre la readmissió o indemnització, i es compromet a la seua readmissió llevat que hi haja acord amb el treballador.  
Durant la vigència de la concessió administrativa, en els casos d'acomiadament objectiu o expedient de regulació d'ocupació per causes objectives: tecnològiques, organitzatives, econòmiques, de producció, competitivitat, i qualssevol altres, a l'empara del que preveuen els articles 51 i 52 c) de l'Estatut dels Treballadors tindrà prioritat per a continuar en l'empresa el personal de major antiguitat en ella, sense que puguen realitzar-se acomiadaments per estes causes sense haver esgotat prèviament totes les possibilitats de mobilitat funcional, geogràfica o de modificació substancial de les condicions de treball.  
CAPÍToL VIII  
Condicions retributives  
Article 28. Salari base  
El salari base per a cada categoria professional és l'indicat en l'annex 1 d'este conveni per 14 pagues anuals.  
Article 29. Pagues extraordinàries  
És l'import a percebre els dies 20 de juny (estiu) i 20 de desembre (Nadal) de cada any, per quantia equivalent a 30 dies de salari base, antiguitat i complement personal, meritables des de l'1 de gener al 30 de juny i de l'1 de juliol al 31 de desembre de cada any, respectivament.  
Article 30. Antiguitat  
És la quantitat de caràcter individual que, amb motiu de la permanència en l'empresa, merita el personal per triennis i en els imports indicats en l'annex 1 d'este conveni per trienni/mes.  
Estos imports s'incrementaran en el mateix percentatge que s'incrementen els salaris d'este conveni.  
Article 31. Increments salarials  
L'increment salarial per a cada exercici serà igual a la variació de l'IPC incrementat en un punt i mig, publicat pel Ministeri d'Economia, que afectarà tots els conceptes econòmics (tant salarials com no salarials).   
CAPÍTOL IX  
Acció Social  
Article 32. Complements per IT  
El treballador que cause baixa per IT derivada de malaltia comuna o accident de treball, percebrà mensualment el 100% del salari que haja meritat en jornada ordinària, sense que les absències derivades de la dita IT afecten la meritació de les pagues extraordinàries. Conseqüentment, l'empresa pagarà les diferències entre la prestació corresponent i l'import establit en este article.  
Article 33. Roba de treball  
El personal de taller rebrà dos equips de treball a l'any, el primer d'ells en el mes de maig consistent en pantalons i camisa, i el segon, en el mes d'octubre, consistent en pantalons, camisa i jersei.  
En tot cas la reposició de la roba de treball estarà en funció del seu deteriorament, de manera que la periodicitat establida s'acurte o s'estenga en funció de l'estat de l'equip de treball esmentat.  
Amb independència del que indica el paràgraf anterior d'este article, el personal que preste els seus servicis a l'aire lliure, rebrà dos parkes o anoracs que es reposaran en funció del seu deteriorament en periodicitat superior a l'anual.   
Article 34. Prevenció de Riscos Laborals   
En esta matèria caldrà ajustar-se al que disposa la normativa d'aplicació en cada moment.  
El manual de procediment del comité de seguretat i salut es recull en l'annex 3.  
CAPÍTOL X  
Disposicions transitòries i final  
Article 35. Funcions  
Durant l'any 2008 la Comissió Paritària del present conveni efectuarà els treballs necessaris que permeten concretar les funcions corresponents a cada categoria professional, partint de les habituals a la data d'1 de gener de 1998 i de les descripcions previstes en el manual de qualitat de l'any 1998.  
Article 36. Plantilla fixa  
L'empresa s'obliga durant la vigència de la concessió del servici a mantindre el volum de plantilla existent al dia 1 de gener de 1998.  
Article 37. Disposició addicional  
Al personal de categoria jardiner que prestava servicis abans de l'1-01-98 se li atribuïx un complement salarial de caràcter personal igual a la diferència entre les retribucions que percebera i les establides en este conveni. Este complement no serà compensable ni absorbible i serà incrementat en la mateixa mesura que els altres conceptes retributius.  
Article 38. Disposició final  
En allò no regulat expressament en este conveni s'aplicarà el que es pacte en el conveni de sector que puga firmar-se al seu moment.   
CAPÍTOL XI  
Annexos  
Annex 1  
Taules salarials 2008  
  
Annex 2  
Criteris per a la cobertura de places de nova creació i de vacants que es produïsquen en l'empresa  
S'establixen els criteris següents per a la cobertura de les places de nova creació i de les vacants que es produïsquen en l'empresa:  
1 D'acord amb el que disposen els articles 5, 18, 19 i 20 del present conveni i article 5 del Reglament de Funcionament de la Comissió Paritària (annex 3), s'establix la preferència del personal fix de l'empresa per a ocupar tant les places de nova creació, com les vacants que es produïsquen.  
2 Les places de nova creació i les vacants s'oferiran, en primer lloc a concurs de trasllats. Seran objecte de successives convocatòries les vacants que resulten de la primera adjudicació.  
3 Les places que no es cobrisquen pel procediment anterior seran immediatament objecte de convocatòria de promoció interna.  
Els processos anteriorment descrits es reiteraran tantes vegades com siga necessari fins que cap treballador fix opte a les places oferides, en el moment de les quals podran ser oferides a l'exterior.  
Per a portar a efecte estos procediments s'efectuaran les convocatòries corresponents d'acord amb els articles 5, 18,19 i 20 del present conveni, i article 5 del Reglament de Funcionament de la Comissió Paritària (annex 3) i els criteris següents:  
A) Bases per al nou ingrés.  
1. Requisits dels aspirants: titulació acadèmica.  
  
La falta de titulació podrà ser substituïda per dos anys d'experiència en el lloc de treball de què es tracte en ATECSL o de quatre anys en lloc amb funcions semblants (per exemple altres ITV o tallers mecànics) excepte en les categories en què la llei establisca titulació específica. L'experiència adquirida en una altra empresa s'acreditarà per mitjà de certificat de cotitzacions de la Tresoreria General de la Seguretat Social i informe de l'empresa sobre les funcions.  
2. Prova d'avalució i valoració de mèrits.  
La prova d'avaluació, la valoració de mèrits i la resolució final del procés seran efectuades per la Comissió Paritària o per l'òrgan qualificador que, si és el cas, es designe amb este fi.  
Una vegada efectuada la contractació, l'empresa impartirà al treballador la formació necessària d'acord amb el punt 5 del Reglament sobre prestació de la ITV a la Comunitat Valenciana publicat en el DOGV núm. 4342, de 24.09.2002 i el Manual de Qualificació i Ensinistrament per al personal de nova contractació dins del Pla de Qualitat de l'Empresa.  
B) Bases per a trasllats:  
1) El barem d'aplicació serà el previst en l'article 20 del conveni per a totes les categories professionals.  
2) Complir el punt A) 1. quant als requisits dels aspirants per al nou ingrés previst en este annex.  
C) Bases per a la promoció interna.  
1) Es proposarà per l'empresa una prova d'avaluació o bases de selecció i es traslladarà a la Comissió Paritària perquè en prenga coneixement, seguiment a efectes del compliment del conveni i aprovació.  
2) Una vegada superat l'examen s'aplicarà el barem previst en l'article 20 del present conveni.  
3) Els aspirants hauran de complir el punt primer quant als requisits per al nou ingrés previst en l'article A) 1. d'este annex.  
Annex 3  
Reglament de procediment i funcionament   
de la comissió paritària (CIVE)  
Article 1. Composició  
La Comissió Paritària, en endavant CP, està composta per 3 membres de cada una de les parts, econòmica i social, presidida per un membre de la part econòmica, nomenat entre ells segons estimen convenient, i actuarà com a secretari un membre de la part social, designat de la mateixa manera entre els components de la dita part i fins a nova designació en ambdós casos.  
Ambdues parts poden acudir assistides de l'assessorament que estimen oportú.  
Article 2. Organització  
2.1. A tots els efectes la seu social de la CP s'ubica en els locals d'ITV Gandia, centre on es reuniran ambdós parts.  
2.2- L'empresa facilitarà els mitjans materials necessaris per al seu correcte i àgil funcionament.  
2.3. La CP es reunirà en tot cas a requeriment d'una de les parts i en el termini màxim de 10 dies, amb caràcter extraordinari, i semestralment, sense necessitar cap requeriment, amb caràcter ordinari.  
2.4. La CP queda vàlidament constituïda amb la presència del 66% dels membres de cada una de les parts.  
2.5. Els temes plantejats han de ser resolt en el termini màxim de 20 dies des de la reunió en què es tracten.  
2.6. Els acords de la CP s'adoptaran per unanimitat dels presents i seran vinculants des de la seua firma tant per a la part econòmica com per als treballadors, sense que això menyscabe els drets particulars que la lli reconeix.  
Article 3. Funcionament del ple  
3.1. Sessió ordinària  
Se celebrarà semestralment, el primer dilluns laborable de cada mes de juny i el primer dilluns laborable de cada mes de desembre, amb el simple recordatori en el tauler d'anuncis de totes la plantes d'ITV, efectuat pel secretari, amb almenys 7 dies d'antelació, el qual haurà de contindre:  
- Dia i hora de la reunió.  
- Ordre del dia.  
L'Ordre del dia constarà dels punts següents:  
- Lectura i aprovació de l'acta de la reunió anterior, si és el cas.  
- Qualssevol propostes efectuades en anteriors reunions, en el torn obert de preguntes. Les propostes realitzades per escrit davant de qualsevol de les parts amb almenys 10 dies naturals d'antelació a la data del Ple.  
- Quan l'acumulació d'assumptes siga considerable i es preveja la impossibilitat de tractar-los tots, el Ple, com a punt previ, acordarà l'ordre en què hauran de ser debatuts i els temes no tractats quedaran inclosos en l'Ordre del dia de la reunió següent.  
- Torn obert de preguntes, sobre els quals no es prenga decisió en eixa sessió, llevat que així s'acorde per la majoria dels presents.  
De cada reunió s'alçarà una acta que haurà de contindre:  
- Relació d'assistents.  
- Relació d'absents.  
- Temes debatuts.  
- Acords adoptats, amb el resultat de les votacions.  
- Incidències.  
- Firma del secretari amb el vistiplau del president.  
A l'acta s'annexaran els acords firmats pels assistents.  
Les actes seran publicades per a coneixement general de tots els treballadors, en els taulers d'anuncis de tots els centres.  
3.2. Sessió extraordinària  
Se celebrarà sempre que es requerisca una actuació immediata per part de la CP.  
Podran ser convocades per:  
- El president.  
- El secretari.  
- A requeriment de qualsevol de les parts.  
- Un 10% dels treballadors de l'empresa.  
La notificació de la convocatòria, amb l'Ordre del dia fixat pels promotors, es realitzarà per mitjà de notificació a qualsevol membre de la CP de la part no convocant.  
Contindrà igualment el dia i hora en 1ª i 2ª convocatòria, amb una diferència de prop de 24 hores entre ambdues.  
En qualsevol cas es publicarà en el tauler d'anuncis de la seu de la CP.  
Article 4. Relació de la CP amb els treballadors  
4.1. Reclamacions  
Qualsevol treballador o grup de treballadors que consideren lesionats els seus drets o que detecten una situació d'injustícia social, podran comunicar-ho a la CP, per escrit, a través de qualsevol dels seus membres. A este efecte, el secretari de la CP portarà un registre on constaran el nom i cognoms dels reclamants, el centre de treball, la data d'entrada, el contingut de la reclamació, les gestions efectuades i el seu resultat. Totes les reclamacions hauran de ser posades en coneixement del president.  
En cas de reclamacions l'objecte de les quals siga la vulneració dels drets fonamentals de la persona protegits i reconeguts en la constitució espanyola els membres de la CP guardaren el sigil necessari en el tractament de la reclamació, ho notificaran únicament a les parts afectades i amb interés legítim, sempre que eixa siga la voluntat de la part reclamant.  
4.2. Iniciatives  
Els treballadors podran sotmetre a la consideració de la CP qualsevol iniciativa encaminada a millorar les seues condicions de treball, la gestió dels assumptes socials o qualsevol altra matèria sobra la qual la CP tinga competència. El procediment a seguir serà el mateix que l'establit per a les reclamacions.  
4.3. Informació.  
Tot treballador, a més de la informació que emane dels membres de la CP, té dret que se li informe de qualsevol assumpte en què siga part interessada.  
La CP, a través dels seus membres, informarà puntualment sobre els acords que s'adopten, així com sobre les gestions i negociacions amb l'empresa. La informació s'efectuarà per mitjà de comunicacions que seran fixades en els taulers d'anuncis, en assemblees de treballadors o qualsevol altre mitjà idoni.  
Article 5. Competències  
La CP assumix les funcions següents a l'empara de l'article del conveni col·lectiu de treball per al personal d'esta empresa:  
a) Interpretació, estudi i vigilància del que s'ha pactat en el conveni col·lectiu, seguiment del desplegament de tots els temes que integren este instrument jurídic i els seus annexos, durant la totalitat de la seua vigència.  
b) Conéixer i informar sobre l'estructura de la plantilla de tota l'empresa, així com les seues modificacions futures. A este efecte la part econòmica posarà a disposició de la CP una relació detallada i per centres de la plantilla actualitzada, amb expressió del tipus de contracte, els seus terminis de validesa, pròrrogues i la resta d'aspectes concernents a les condicions de treball dels seus empleats. Es farà constar igualment les previsions de futur, sense que açò últim tinga caràcter vinculant per a la part econòmica.  
c) Control en la contractació indefinida, temporal (excepte els supòsits d'interinitat per a substituir treballadors amb reserva de lloc o substitucions per vacances) del compliment de criteris per a provisió de llocs i promoció interna indicats en l'annex 2.  
d) Conéixer les condicions professionals d'aquells col·lectius o treballadors que pe les seues especials i/o peculiars funcions, no previstes en el conveni, s'incloguen en el futur en el seu àmbit d'aplicació.  
e) Negociació dels projectes de reorganització que impliquen modificació de les condicions de treball, així com de les tècniques que puguen incidir en els plans d'ocupació.  
f) Negociació del calendari laboral, vacances, festius i dissabtes a treballar obligatoris per treballador, que ha de quedar establit per a tota l'empresa en l'última sessió ordinària anual de la CP per a l'any següent.  
g) Negociació de la formació del personal, la seua duració i el seu contingut.  
h) Negociació de la creació i modificació de categories professionals.  
Annex 4  
Reglament de procediment i funcionament   
del Comité de Seguretat i Salut (CSS).  
Article1. Objecte  
Desenvolupar la informació, el diàleg i la participació equilibrada entre l'empresari i els treballadors i/o els seus representants que exercisquen les seues funcions de participació, de manera que es puga garantir un nivell de protecció de la seguretat i salut dels treballadors.  
Article 2. Organització  
Atesa la seua qualitat d'òrgan paritari totes les seues actuacions hauran de realitzar-se de forma conjunta i amb representació d'ambdues parts. A efecte d'este Reglament, s'establixen els càrrecs de president i secretari, que recauran alternativament en cada una de les parts per a un període anual.  
Article 3. Comité de Seguretat i Salut (Art. 38 de la Llei 31/95 de 8 de novembre de prevenció de riscos laborals, LPRL)  
El CSS, com a òrgan de participació per a la consulta regular i periòdica (Art. 38.1 LPRL) sobre la salut i seguretat, entendrà (serà consultat) en totes les qüestions relacionades amb la política de prevenció en l'empresa i específicament en les qüestions següents:  
a) La identificació dels riscos que han de ser objecte d'avaluació i control.  
b) La identificació dels riscos i procediments per a l'avaluació dels riscos.  
c) L'elaboració, posada en pràctica, avaluació i revisió dels plans i programes de prevenció.  
d) Els procediments, el contingut i la organització de les activitats d'informació i formació dels treballadors en matèria de salut i seguretat.  
e) Les iniciatives de millora de les condicions de treball.  
f) La designació per l'empresari de treballadors per a ocupar-se de les funcions preventives, la determinació de les dites funcions i l'avaluació del seu funcionament.  
g) La selecció de la modalitat, composició i tipus d'experts necessaris per a la constitució del Servici de Prevenció, així com la planificació de les activitats que este ha de dur a terme i l'avaluació del seu funcionament.  
h) L'estudi previ de l'impacte en la salut laboral dels projectes en matèria de planificació, l'organització del treball i la introducció de noves tecnologies.  
i) Qualssevol altres mesures relacionades amb l'organització de la prevenció per l'empresari. Per acord entre les parts, el CSS s'ocuparà també de temes mediambientals relacionats amb l'activitat de l'empresa i proposar iniciatives en este sentit.  
Article 4. Competències i facultats del Comité de Seguretat i Salut. (Art. 39 LPRL)  
Per a l'exercici de les seues funcions el CSS, a banda de les recollides en la normativa vigent, té les competències i facultats següents:  
a) Conéixer la situació relativa a la prevenció de riscos en el centre de treball, realitzant a este efecte les visites oportunes per a la seua comprovació.  
b) Conéixer tots aquells documents i informes relatius a les condicions de treball que siguen necessaris per al compliment de les seues funcions, així com els procedents de l'activitat del Servici de Prevenció, si és el cas.  
c) Conéixer i informar la programació anual dels Servicis de Prevenció (Art.39.2d. LPRL).  
d) Sol·licitar la intervenció o l'assessorament del Servici de Prevenció davant de problemes específics. (Art. 31.2 LPRL).  
e) Conéixer tots aquells informes i estudis que obtinga l'empresa sobre qüestions relacionades amb la prevenció, provinents dels Servicis de Prevenció, de la Inspecció de Treball o d'altres entitats.  
f) Designar en cada planta un encarregat en assumptes de seguretat i salut, el qual es comunicarà amb el Comité.  
g) Conéixer, trimestralment, la situació sobre cada una de les plantes i el seguiment realitzat pels treballadors encarregats.  
h) Promoure la participació, la col·laboració dels treballadors en la prevenció, arreplegant i estudiant els seus suggeriments i propostes.  
i) Promoure i participar en investigacions sobre:  
- Avaluació i control de riscos.  
- Incidències de danys derivats del treball.  
- Avaluació de l'eficàcia de l'acció preventiva.  
Article 5. Reunions  
El CSS es reunirà de forma trimestral i sempre que ho sol·licite alguna de les representacions en el Comité.  
Article 6. Convocatòria de reunions  
Per a les reunions ordinàries es realitzarà una programació anual aproximada amb la data que es fixà en l'última reunió.  
Les reunions extraordinàries es convocaran amb 72 hores d'antelació, quan ho sol·licite la majoria dels representants d'una de les parts, amb indicació del motiu de la reunió, temes a tractar i facilitant la documentació que hi haja. El secretari cursarà la convocatòria.  
Article 7. Redacció d'actes de reunió  
El secretari alçarà acta de cada reunió en la qual recollirà tots els assumptes tractats i els acords adoptats, així com els punts que no s'hagen arribat a acord i els seus motius.  
Article 8. Difusió  
Tant les convocatòries com els acords del CSS hauran de donar-se a conéixer entre tots els treballadors de l'empresa, els quals podran fer arribar les seues propostes i queixes al CSS, a través dels delegats de prevenció o dels encarregats d'assumptes de seguretat i salut de cada planta.  
Article 9. Informació que han de presentar els responsables tècnics de prevenció de l'empresa  
Anualment i en reunió ordinària els responsables tècnics del servici de prevenció (Mútua) hauran de presentar al CSS un informe o memòria que continga els aspectes més destacables, els resultats de les estadístiques, l'absentisme i el nivell d'aplicació del Pla.  
Article 10. Participants  
En les reunions del CSS podran participar, per iniciativa pròpia, sempre utilitzant el seu propi temps, amb veu però sense vot, els delegats sindicals, els responsables tècnics de la prevenció en l'empresa que no estiguen inclosos en el CSS i els encarregats d'assumptes de cada planta. També podran participar-hi en les mateixes condicions els treballadors de l'empresa que compten amb una especial qualificació o informació respecte a les concretes qüestions que es debaten en este òrgan, i tècnics en prevenció aliens a l'empresa, sempre que ho sol·licite algunes de les representacions en el Comité.  
Annex 5  
Garanties laborals mínimes per al   
personal subrogat de SEPIVA  
Amb data 9 de maig de 1997 es va firmar entre l'administració i els representants legals dels treballadors afectats per la concessió un acord l'annex VII del qual recollia determinats aspectes sobre les condicions laborals del personal subrogat procedent de SEPIVA, condicions que al seu torn es van incorporar al primer Conveni Col·lectiu d'ATECSL i personal al seu servici (DOGV 12.02.1999) i annexos publicats en el DOGV de 14.05.2002 i 28.03.2003.  
Recollint en allò en el substancial el contingut dels acords i conveni col·lectiu, mencionats, l'empresa Aseguramiento Técnico de Calidad, SL (ATECSL) i el seu personal subrogat procedent de SEPIVA pacten les condicions següents, que correspondran com a condicions més beneficioses i garantia personal mínima als treballadors inclosos en la relació nominal. Estes condicions passen a formar part del nexe contractual de cada treballador beneficiari i són vinculants per a les parts independentment del conveni existent en cada moment, fins i tot en supòsits de canvis de titularitat de l'empresa.   
1) En el supòsit d'acomiadament disciplinari improcedent -reconegut com a tal per l'empresa o judicialment declarat-, l'empresa s'obliga a readmetre el treballador, llevat de pacte en contra amb l'afectat.  
2) En els casos d'acomiadament objectiu o expedient de regulació d'ocupació per causes objectives, tecnològiques, organitzatives, econòmiques, de producció, competitivitat i qualssevol altres, tindrà prioritat per a continuar en l'empresa el personal de major antiguitat en ella, sense que puguen realitzar-se acomiadaments per estes causes sense haver esgotat prèviament totes les possibilitats de mobilitat funcional, geogràfica entre tots els centres de treball que tinga l'empresa o de modificació substancial de les condicions de treball. (El que disposa este apartat s'entén sense perjuí de les preferències que, per disposició legal, pertoquen).  
3) Per a la cobertura dels llocs vacants i els de nova creació en qualsevol dels centres de treball de l'empresa, tindrà preferència el personal que figure en la plantilla en el moment de l'adjudicació, d'acord amb el que s'ha pactat en l'annex VII.  
4) La realització de treballs de categoria superior o inferior tindrà lloc sempre per necessitats excepcionals i peremptòries i durarà el temps mínim imprescindible. En tot cas requerirà comunicació escrita al treballador i informe els representants legals dels treballadors.  
5) La duració de l'excedència voluntària no podrà ser inferior a un any ni superior a cinc. Este dret només podrà ser exercit una altra vegada pel mateix treballador si han transcorregut 2 anys des del final de l'excedència anterior.  
6) S'establix el règim de permisos i llicències següent:  
- 15 dies per matrimoni distribuït a petició de l'interessat.  
- 3 dies per naixement i 5 si ocorre fora de la localitat de residència del treballador.  
- 3 dies per malaltia greu o defunció de parents fins al segon grau de consanguinitat o afinitat i 5 si ocorre fora de la localitat de residència. Quan es produïsquen hospitalitzacions de llarga duració dels familiars, estos dies de permís podran utilitzar-se seguits o alternats, segons les necessitats, i s'informarà amb 24 hores d'antelació a la direcció del centre.  
- Pel temps imprescindible per a acudir a consulta mèdica per al treballador o per als seus fills menors de 16 anys, si ambdós cònjuges treballen i els coincidix a ambdós la seua jornada de treball amb l'horari de consulta mèdica.  
- Els dies necessaris per a concórrer a exàmens.  
- Es concedixen 2 dies per trasllat del domicili habitual, aportant justificant acreditatiu.  
- Pel temps indispensable per al compliment d'un deure inexcusable de caràcter públic o personal, quan per això no reba el treballador retribució o cap indemnització, i sense que puga superar-se per este concepte la cinquena part de les hores laborals en còmput trimestral.  
S'entén per deure de caràcter públic o personal, entre altres:  
· L'assistència a tribunals amb citació prèvia.  
· L'assistència a plens per a regidors.  
· El compliment dels deures dels ciutadans derivats d'una consulta electoral.  
· Tràmits necessaris en organismes oficials quan coincidisquen amb l'horari de treball.  
- Es concediran permisos per a realitzar funcions sindicals, de formació i/o de representació de personal.  
- Els treballadors que formen part de la comissió negociadora del conveni, tindran dret a una llicència retribuïda pel temps necessari per a assistir a les reunions convocades oficialment.  
- Es podrà gaudir de fins a 5 dies a l'any per assumptes particulars, no inclosos en els punts anteriors, estos dies no podran acumular-se a les vacances anuals. El personal podrà distribuir-los a la seua conveniència, respectant la necessitat del servici.  
- Els que per raons de guarda legal hagen d'atendre algun menor de 6 anys o algun disminuït físic o psíquic, tindran dret a una reducció de la jornada de treball amb la disminució proporcional del salari entre almenys un terç i un màxim de la meitat de la seua duració.  
- Podran concedir-se llicències sense retribució per un període màxim de 6 mesos cada sis anys.  
- Tots els dies mencionats en este article seran dies laborables, no naturals.  
7) Amb caràcter general la jornada de treball serà de 37,5 hores setmanals de dilluns a divendres, que era la vigent en SEPIVA en el moment de la concessió.  
Es gaudirà d'una pausa de 20 minuts, durant la jornada laboral, computable com a temps de treball efectiu.  
Aquells col·lectius de treballadors que per necessitats del servici, hagen de treballar els dies 24 o 31 de desembre, voran reduïda la seua jornada anual en 15 hores.  
El personal tindrà dret al gaudi de 2 dies de descans per cada un dels períodes setmanals treballats.  
Reducció en la jornada diària durant les festes de cada localitat de 2,5 hores.  
Reducció de mitja hora diària en la jornada durant els mesos de juliol i agost.  
8) Les vacances anuals tindran una duració del mes natural en què es gaudi i per any de servici; o de 30 dies naturals, si es prenen en un període comprés entre dos mesos.  
Les vacances es gaudiran preferentment durant els mesos de juliol, agost i setembre de cada any.  
El treballador tindrà dret a:  
- 40 dies de vacances quan les gaudisca fora del període ordinari, o li siguen fraccionades per imposició de la concessionària.  
- Al retard de les seues vacances si no poden iniciar-les com a conseqüència d'IT.  
- A la interrupció del període de vacances reglades quan hi haja hospitalització justificada, per a reprendre-les posteriorment una vegada produïda l'alta.  
- A l'acomodació del gaudi de les vacances en el cas de separació legal, divorci o viudetat, amb justificació prèvia d'estes circumstàncies i a petició de l'interessat.   
9) Els treballadors gaudiran del dret de reunió en assemblees dins de la jornada de treball, per mitjà de preavís de 24 hores a la direcció del centre, i podran sol·licitar-lo el comité d'empresa, els delegats de personal o el 33% de la plantilla del centre i les centrals sindicals.  
Els comités d'empresa i delegats de personal disposaran de 40 hores anuals per a la celebració d'assemblees.   
Les organitzacions sindicals nomenaran un delegat sindical quan el nombre de vots arribe al 20% per a centres de fins a 250 treballadors.  
Els delegats sindicals podran dedicar les seues activitats sindicals les mateixes hores de què disposen els membres de comité d'empresa o delegats de personal.  
Els membres de comités d'empresa i delegats de personal disposaran de 40 hores mensuals de temps retribuït per a realitzar les gestions conduents a la defensa dels interessos dels treballadors que representen.  
Els membres que exercisquen els càrrecs de: delegat de personal o membre de comité d'empresa i delegat sindical, acumularan les hores sindicals d'estos càrrecs en el mateix membre que els exercix.  
Els membres que exercisquen el càrrec de delegat de prevenció pertanyent al Comité de Seguretat i Salut, disposaran per este càrrec, addicionalment de 30 hores sindicals.  
Es constituirà una borsa d'hores (crèdit horari) per part de cada secció sindical en l'àmbit del conveni, que podrà servir prèvia cessió dels seus titulars i comunicació a l'empresa, per a cedir-se hores entre els delegats.  
10) En els supòsits d'incapacitat temporal, l'empresa pagarà al treballador afectat el complement necessari perquè la seua retribució siga igual a la que percebria en situació d'alta en cada moment. Els períodes d'incapacitat temporal no tindran repercussió en l'import de les pagues extraordinàries.  
11) Horari i jornada. L'horari i jornada aplicables al personal procedent de SEPIVA firmant d'este acord serà de dilluns a divendres el següent:  
a) Torn fix de demà: de 7.00 h. a 14.30 hores.  
b) Torn fix de vesprada: de 14.30 h. a 22.00 hores.  
Treball en dissabtes. Es mantindrà el sistema establit en l'article 13 del conveni de 28-9-99 (DOGV de 2.12.1999) i acords que el despleguen.  
12) Retribucions. L'estructura retributiva del personal afectat per este acord està constituïda per: salari base i antiguitat, distribuïts en catorze pagues iguals a l'any. Es mantindrà esta estructura així com les quantitats que a la data de firmar este acord es perceba per cada concepte i l'increment salarial per a cada exercici serà igual a la variació de l'IPC incrementat en 1,5%, que afectarà tots els conceptes econòmics (tant salarials com no salarials).  
TAULES SALARIALS 2008.  
  
Hores extraordinàries. Si es realitzen en període diürn i no festiu, comportaran un increment del 75% respecte de les ordinàries. Les realitzades en període nocturn (entre les 22 i les 8 hores) o festiu, suposaran un increment del 100% respecte de les ordinàries.  
1) Dietes. Es mantindran els conceptes i els imports de les dietes vigents a la data de la firma d'este acord, que s'incrementaran en la forma indicada en el punt anterior.  
2) Les condicions negociades en este acord tenen la consideració de personals i només podran modificar-se per mitjà de negociació individual amb el treballador beneficiari d'estes.  
RELACIÓ DEL PERSONAL SUBROGAT DE SEPIVA SA  
  
El present acord consta de set pàgines, incloses les de firmes, i les parts el subscriuen per quintuplicat en les dues últimes d'elles.  
Gandia, 12 de febrer de 2008.RELACIÓN DEL PERSONAL SUBROGADO DE SEPIVA SA.  
